10 Ka mohlala, ka pukung ye re ahlaahlile taba ya gore Bakriste ga ba tšee karolo dipolotiking—ra bona lebaka la rena la Mangwalo la go se dire seo le tsela yeo batho ba Modimo ba ilego ba tlaišwa ka yona ka baka la go se tšee karolo dipolotiking. Na ga se mo go makatšago gore lefaseng le leo le tletšego bošoro, go na le batho ba bantši bao ba ganago go tšea karolo bošorong le ge e le bofe, gaešita le ge ba tšhošetšwa ka gore ba tla bolawa? Bjo ke bohlatse bjo bogolo kudu bja gore balata ba Kgoši Mesia ba thabela khutšo e swanago le yeo e hlalositšwego ke Jesaya! Jesu o boletše gore balatedi ba gagwe ba tla tsebja ka go ratana. (Joh. 13:34, 35) Ka phuthegong, Kriste ka go se fele pelo o diriša “mohlanka [wa gagwe] yo a botegago le wa temogo” go ruta Bakriste ka moka ba therešo go ba le khutšo, lerato le go ba botho.—Mat. 24:45-47.